JAPAN,
WADDE nga bagamba nti obukadde magezi, takubuulira kyamukaddiya, ye Misao Okawa eyawezezza emyaka 116 ku Lwokusatu akubuulidde ekimuwangaazizza ebbanga lino lyonna.
Abakugu bagamba nti tekyewuunyisa okuba nti mu Japan mwe mutera okuva abantu abasing obukadde. Japana erina abantu 54,397 abalina emyaka 100 n'omusobyo. 282 ku bano basobeza ddala mu myaka 100 nga balina emyaka 110 n'okusoba.
Ennaku zino abantu bangi bagoba bannaabwe ku kyeggulo nti kibagaana okuwangaala kyokka ye Okawa agamba nti ekimu ku bimuwangaazizza kwe kuba nti buli lunaku alya ebibu bisatu, ekyenkya, ekyemisana n'ekyeggulo. Ekirala nti buli lunaku yeebaka essaawa munaana. Okawa kati abeera mu maka g'abakadde e Kurenai mu Japan. Amaka gano yaakagamalamu emyaka 18.
Okawa agamba nti emmere esinga okumuwoomera ye Sushi naddala ebyennyanja ebiyitibwa mackerel, n'omuceere omufumbe mu vinegar nga bino abirya omu lundi gumu mu mwezi.
Olupapula The Age olufulumira mu Australia lugamba nti Okawa yafumbirwa mu 1919 kyokka bba Yukio Okawa n'afa mu 1931. Kati alina abaana babiri ng'omu wa myaka 94 omulala wa 92.
Abakazi mu Japan batera kuwangaala emyaka 85.9 nga kigambibwa nti ekisinga okuwangaaza Abajapan y'enkola y'eggwanga lino ey'ebyobulamu eyamba omuntu wa bulijjo n'okukubiriza abantu okusigala nga bakola ne bwe baba bakaddiye ssaako enkola essa ekitiibwa mu famire.
Gye buvuddeko baatuuka n'okussaawo enkola egoba omuntu ku mulimu singa aba n'omugejjo ogususse ku kkiro ezassibwawo omuntu z'atalina kusussa.
Endya yaabwe nnungi ng'okusinga balya byennyanja, omuceere enva endiirwa n'ebibala.
deu_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn